**Profesorul Cristian Iojă, specialist în ecologie urbană și soluții verzi pentru orașele României, invitatul unui nou episod al seriei „microSCOP: cercetător UB la microfon”**

**În cadrul unui nou episod al seriei „microSCOP: cercetător UB la microfon”, prof. univ. dr. Cristian Iojă, profesor și director al Departamentului Geografie și Mediu din cadrul Facultății de Geografie a Universității din București,** ne-a vorbit despre ecologie urbană și despre posibilele soluții verzi pentru marile orașe ale României, precum și despre cele mai importante proiecte editoriale și de cercetare pe care le-a coordonat sau la care a participat.

**Al treilea episod al seriei microSCOP: cercetător UB la microfon poate fi accesat** [**aici**](https://youtu.be/felXK-RnvoI).

Coautor al volumului „Soluții verzi pentru orașele din România” și coeditor al volumului “Making Green Cities – Concepts, Challenges and Practice”, profesorul Cristian Iojă și-a legat activitatea de identificarea și promovarea acelor soluții care ar putea contribui la reducerea poluării și a efectelor distructive ale acesteia în aglomeratele orașe ale României.

Pornind de la promovarea unor soluții simple, cum sunt grădinile urbane și acoperișurile verzi, trecând prin conștientizarea importanței conservării naturii de lângă noi (fie că este vorba de un copac sau de o insectă), și ajungând la importanța elaborării unor politici publice în domeniu, Cristian Iojă identifică acele formule fezabile care ar putea încetini și poate chiar întoarce procesul de distrugere a naturii urbane.

Așa cum arată Cristian Iojă, deși soluția pentru această provocare majoră rezidă în primul rând în elaborarea unor strategii locale, naționale și regionale care să propună soluții eficiente și pe termen lung, fenomenul depinde și de fiecare dintre noi, de atitudinea pe care noi o adoptăm față de procesul de distrugere la care mediul este supus continuu.

Detalii despre **volumul „Soluții verzi pentru orașele din România”**, semnat de Ioan-Cristian Iojă, Mihai-Răzvan Niță, Diana-Andreea Onose, Constantina-Alina Hossu, Denisa-Lavinia Badiu, Sorin Cheval, Ana-Maria Popa, Cristina-Gabriela Mitincu și publicat în cursul anului 2020, sunt disponibile [**aici**](http://www.arsdocendi.ro/t_carte.php?id_carte=678).

Detalii despre **volumul internațional “Making Green Cities – Concepts, Challenges and Practice”**, coeditat de Jürgen Breuste, Martina Artmann, Cristian Iojă și Salman Qureshi și publicat tot în cursul anului 2020, care propune o abordare comparativă atât a diverselor probleme de mediu cu care se confruntă orașele din diferite zone ale lumii, cât și a potențialelor soluții la acestea, sunt disponibile [**aici**](https://link.springer.com/book/10.1007/978-3-030-37716-8).

**Cristian Iojă** este profesor și director al Departamentului Geografie și Mediu din cadrul Facultății de Geografie a Universității din București, dar șicercetător științific la Centrul de Cercetare a Mediului și Efectuarea a Studiilor de Impact (CCMESI). A obținut abilitarea în Geografie la Universitatea din București în anul 2017. Este și trezorier al Society for Urban Ecology și președintele Society for Urban Ecology – South Eastern Europe Chapter.

Preocupările sale științifice se concentrează pe evaluarea relației dintre mediu și societate, în special pe înțelegerea relațiilor dintre infrastructurile gri și cele verzi, evaluarea impactului asupra mediului aferent diferitelor utilizări ale spațiului și evaluarea eficienței procesului de planificare a mediului. Multe dintre cercetările la care a contribuit au fost transferate în planificare, relevante în acest sens fiind contribuțiile la elaborarea și/sau revizuirea unor documente precum Strategia Națională pentru Conservarea Biodiversității 2014-2020, Planul Local de Acțiune pentru Mediu al municipiului București, planurile de management al ariilor protejate ori planurile de urbanism.

Cristian Iojă a fost director pentru mai multe proiecte naționale. Și-a publicat rezultatele în numeroase cărți și articole care abordează aspecte legate de planificarea mediului, conflicte de mediu, infrastructuri verzi, utilizarea terenurilor ori evaluarea impactului asupra mediului.

Cercetările sale din prezent vizează evaluarea rolului soluțiilor verzi pentru sustenabilitatea și reziliența orașelor, precum și evaluarea serviciilor ecosistemice aferente diferitelor utilizări. Mai multe informații despre Cristian Iojă sunt disponibile [**aici**](https://scoaladoctorala.geo.unibuc.ro/prof-univ-dr-habil-cristian-ioja/) și[**aici**](https://ccmesi.ro/?page_id=201).

Parte a **programului de comunicare a științei dezvoltat de Universitatea din București**, seria **„microSCOP: cercetător UB la microfon”** își propune să prezinte într-o manieră dinamică și succintă informații despre rezultatele concrete ale unor demersuri de cercetare notabile din cadrul UB.

Prin format și obiective, seria **microSCOP: cercetător UB la microfon** vine să completeze **programul de comunicare a științei din cadrul Universității din București**, care mai include **Conferințele UB – Știința pe înțelesul tuturor** și **Doza UB de Știință**.

Seria are ca obiectiv promovarea acelor proiecte de cercetare (brevete, articole și cărți) care, prin contribuția majoră adusă domeniului din care fac parte, au ajuns să beneficieze de recunoaștere internațională, încurajând astfel conexiunea dintre UB și diverse universități și instituții de cercetare din afară.

**Microscopul**, ai cărui invitați sunt în primul rând cercetători din cadrul UB premiați pentru rezultatele lor în cercetare, își propune să contribuie la informarea mediului academic românesc, dar și a altor categorii de public interesat, cu privire la principalele proiecte de cercetare desfășurate în interiorul UB, stimulând în acest fel dezvoltarea unor inițiative colaborative viitoare.